Шанхай_Мастэрс_2014_(снукер)
Першы дзень (8 верасня)
8 верасня на шанхайскай гранд-сцэне пачаліся паядынкі асноўнай стадыі Шанхай Мастэрс 2014, якія гуляліся на працягу дзвюх сесій за чатырма сталамі адначасова. Першы дзень уключаў у сябе 6 матчаў уайлдкард раўнда і два матчы 1/16 фіналу. 20-ы нумар пасеву Раян Дэй з Уэльса сустракаўся з аматарам Сюем Сы і не саступіў яму ніводнага фрэйма, перамогшы з лікам 5:0 і серыямі 57, 52 і 64 ачкі. У сваю чаргу вышэйшым брэйкам кітайца стаў падыход у 35 балаў у першай партыі. Суайчыннік Раяна двухразовы чэмпіён свету Марк Уільямс таксама пачынаў турнір з уайлдкард раўнда і сустракаўся з Чжанам Юнам. Валіец выйграў першы фрэйм, зрабіўшы серыю ў 59 балаў, пасля чаго прайграваў 0:35 у другой партыі, але здзейсніў падыход у 29 ачкоў, а пад канец фрэйма падвоіў лік клірэнсам у 25 балаў. Пры ліку 2:30 у трэцяй партыі 39-гадовы Уільямс выканаў яшчэ адну серыю ў 59 ачкоў і пазней скончыў фрэйм, забіўшы апошні ружовы шар. Марк зрабіў падыход у 41 ачко пры ліку 15:12 у чацвёртым фрэйме, але Чжан здзейсніў выдатны клірэнс у 47 балаў і выйграў першае ачко, размачыўшы лік да перапынку. Брытанскі снукерыст узяў пятую партыю з падыходамі ў 43 і 26 балаў, але кітайскі аматар быў мацней у шостым фрэйме, дзякуючы некалькім выніковым падыходам. Пры ліку 4:2 на карысць Марка Уільямса ён выканаў дзве серыі ў 31 і 41 ачко ў сёмай партыі і, такім чынам, здабыў сабе месца ў 1/16 фіналу, перамогшы апанента з лікам 5:2. 22-і сеяны Майкл Холт у сваім матчы ўайлдкард раўнда гуляў супраць маладога аматара Юаня Сыцзюня. Холт пачаў сустрэчу брэйкам у 47 балаў, пасля чаго сумеў давесці партыю да перамогі, а Сыцзюнь дамінаваў у другім фрэйме і зраўняў лік — 1:1. Брытанскі гулец пакінуў за сабой тры наступныя партыі з паўсоценнымі брэйкамі 67, 60 і 72, у той час як яго праціўнік аформіў падыход у 41 ачко ў чацвёртым фрэйме. Юань вёў у шостай партыі з лікам 28:1, пасля чаго 34-гадовы Холт перахапіў ініцыятыву і выйшаў наперад з лікам 42:28 пры ўсіх каляровых шарах на стале. Кітайскі аматар набраў 14 балаў у першым падыходзе, зраўняўшы лік, а таксама забіў ружовы і чорны шары, скараціўшы адставанне ў матчы — 2:4. Англічанін саступаў у наступным фрэйме з лікам 0:20, але зрабіў брэйк у 49 балаў, а пазней лік стаў 63:32 на яго карысць. Сыцзюнь здзейсніў падыход у 19 ачкоў, пакінуўшы на стале ружовы і чорны, а пазней забіў і ружовы шар, скараціўшы адставанне да ліку 57:63. Такім чынам, кітаец меў магчымасць выдрапаць яшчэ адну партыю, але чорны шар дастаўся Майклу, які давёў матч да перамогі з лікам 5:2. У гэты час 7-ы сеяны Шанхай Мастэрс 2014 Шон Мёрфі і Джо Свэйл з Паўночнай Ірландыі, які патрапіў на спаборніцтва, выйграўшы чатыры кваліфікацыйныя матчы, адкрылі першы раўнд асноўнай сеткі. 32-гадовы Мёрфі пачаў паядынак з падыходу ў 35 балаў, але пазней яго праціўнік адказаў серыяй у 48 ачкоў і завяршыў фрэйм перамогай на каляровых шарах. Шон здзейсніў брэйкі ў 80 і 102 (відэа) балы ў двух наступных фрэймах, не дазволіўшы апаненту набраць ніводнага ачка, і, такім чынам, выйшаў наперад у матчы з лікам 2:1, пасля чаго выканаў серыю ў 65 балаў у наступнай партыі. Але, прайграючы з лікам 16:65, Свэйл сумеў зарабіць 12 штрафных ачкоў, а таксама зачысціць усе каляровыя шары да апошняга чорнага ўключна, пасля якога лік у партыі стаў 70:69 на карысць былога паўфіналіста чэмпіянату свету, а лік у матчы да перапынку стаў роўным — 2:2. 45-гадовы Джо выйшаў наперад, выйграўшы наступны фрэйм з серыяй у 54 ачкі, але чэмпіён свету 2005 года дамінаваў у шостай партыі і выйграў яе на апошнім сінім шары. Пасля гэтага Мёрфі зноў выйшаў наперад, 4:3, дзякуючы брэйку ў 56 балаў, але яго апанент пачаў восьмы фрэйм з серыі ў 50 ачкоў і давёў яе да перамогі, зраўняўшы лік у матчы і давёўшы яго да вырашальнай партыі. У дзявятым фрэйме 74-ы нумар сусветнага рэйтынгу набраў першыя 8 балаў, але англічанін прадэманстраваў добрую пазіцыйную гульню і скончыў паядынак брэйкам у 75 ачкоў. Такім чынам, Шон Мёрфі, які прайграваў у 1/16 фіналу Шанхай Мастэрс у 2007 і 2008 годзе, у шосты раз запар выйшаў у 1/8 фіналу гэтага турніру.